amanoisuno/poet huggingface dataset:
五臺山和韻 史監
群峰歷盡到巔巒，極目清凉境界寬。山入雁門真設險，地藏佛國即長安。雨來絕澗自成響，雲渡遠溪時作團。花落經臺鐘梵寂，袈裟香靄翠雲蟠。
登洪慶觀 適宜
行到蓬萊第一宮，却慚仙路印塵蹤。界開形勢崑崙水，送過烟嵐黛嵋峰。經夏定知非暑氣，乘時猶逮看秋容。不才佳景難爲賦，空立斜陽倚瘦筇。
廣勝寺 藍諫礬
一上危亭倚翠微，曠然懷抱失塵機。天遥流水分明去，野闊輕雲自在飛。歲景又看梅已落，鄉心還見雁將歸。紛紛戰國無窮事，今日誰能說是非。
題迎薰閣 張硯
解慍風來處，朱甍起舊城。條山供偃蹇，鹽澤借澄泓。龍廟疑飛出，蓮宮若化成。亂雲堆素彩，遠溜集幽聲。逸驥騰前路，鳴鳶激去程。散眸襟抱爽，翹首骨毛清。歡席多嘉客，豐郊少困氓。鼓琴歌渙澤，擊石樂承平。鉅肇重華榜，高吟刻萃瑛。雖無丹雘構，三絕足垂名。
和詣巖祈雨 皇甫韶
路盡山尤勝，溪深水愈豪。寺樓今不見，依舊五峰高。
王官瀑布 雷臨
區區奔走漫華顛，一別王官十四年。綠玉峽中噴白玉，溉田澆竹滿平川。
羅漢寺 段讓
解職歸來謝世譁，東風閒步到僧家。何時許我棲雲榻，夜掃寒爐煮雪花。
吳山縣 丁带
瀟灑吳山縣，居民近百家。孤城連阜起，小市枕溪斜。土潤宜栽竹，泉甘好試茶。公餘無一事，何處息紛華。
祁山堡 胡明善
卧龍扶漢室，躍馬阨秦原。星落干戈死，山空雲鳥存。昏鴉啼古戍，秋水咽孤村。愁讀出師表，凄凄傷我魂。
岳陽 張天啟
天入平湖遠，樓深納霽華。青山藏福地，碧樹記人家。水落魚龍蟄，風高雁鶩斜。古來形勝地，何事憶長沙。
通天巖 歐演
每逢勝境便留神，一路桃花別漢秦。繞剎苔封高士蹟，臨溪客問野人津。紆回松竹看非俗，羅列山川識有真。踏遍嶺頭天尺五，飄飄已覺迥風塵。
滕王閣 釋晦機
檻外長江去不迴，檻前楊柳後人栽。當時唯有西山在，曾見滕王歌舞來。
羅霄洞 釋德最
江南三月春無邊，谿竹十里花爭妍。兒童且莫吹羌管，我欲臨流枕石眠。
東皋彈琴 釋愻
落葉秋滿庭，夜深月臨沼。獨坐彈素琴，知音有魚鳥。
澹山巖 釋紹瑶
使君得佳句，簡存如猗那。着之巖石中，千古不可磨。
詩一首 王時
□□□□□□□，□□□□□□□。□□□□□□□，旋復東秦舊版圖。動若汾陽年最少，戰如廣固勢同符。掀天勛業磨崖勒，萬古英烈隘八區。
題翟公 崔某
三仕寧爲喜，一閑當自修。世情今似古，何必謝交游。
詠曹彬 馬某
王師競下九天來，□甕江城一戰開。蓋世榮華□不□，滿船同籍送軍臺。
秋江漁樂圖爲邑人宗正純撰 姜德明
楓樹蕭蕭霜葉紅，蘆花瑟瑟鳴西風。漁翁舉網秋江上，輕舟一葉波溶溶。群魚遊泳影相續，密網收來心易足。赤鱗素質影跳空，玉尺金梭光炫目。鼓枻歸來日未斜，腥風吹入比鄰家。家人出戶歡相迓，笑舉魚筐還自誇。老妻汲泉向江口，稚子攀條折楊柳。汲泉炊水待烹鱗，貫柳携魚去沽酒。黄昏燈火羅盤餐，妻兒笑語娛團欒。況值時清少徵稅，一生未解愁饑寒。却笑商人輕遠別，寒帳孤眠怨妻妾。更憐農父在西疇，年豐則喜荒則憂。何如漁者生涯寄江水，取之無窮用不已。朝復暮兮醉復醒，長年嘯傲烟波裏。
自題歲寒堂 余瀚
書堂高構歲寒巔，水秀山明隔市廛。兩岸柳風吹道骨，一溪梧月浸心天。
設醮洞霄因以古詩記其事 章承道
鶴鳴在野聲聞天，靈壇夜醮朝群仙。群仙乘風駕雲軿，一一來自虛皇前。玉鑪不散香凝煙，火中金縷光相連。仙官謂我帝所憐，百拜向帝臣有言，願乞臣母千斯年。
秋日渡江 黄極
雁落平沙一雨收，淡烟斜日荻花洲。憑誰與作王摩詰，爲寫江南水墨秋。
江上 吳叔元
獨坐江之涘，高秋葉落時。風狂疑水立，雲動覺天移。浦遠孤鷗沒，溪平小艇遲。徘徊待月上，把酒寄遐思。
宋武帝廟 楊雯
溪聲答松風，巨石出老拳。古樹不知名，岌岌蛟龍纏。夕陰互出沒，秋華带芳鮮。葱葱帝王氣，棟宇垂千年。虎賁秉霜戟，慘淡生雲烟。宮人翠龍駕，手持玉連蜷。昌明坐恍惚，精神雷在天。大呼司雍間，旬月無秦燕。昔爲萬夫特，今受衆目憐。石馬亦埋沒，歲時草芊芊。小臣異代士，見之淚迸泉。齊人思爽鳩，蜀人哀杜鵑。江東舊正朔，禮奉敢不虔。但願君王心，不忘載荻船。下山又再拜，白日當空懸。
迢迢空同山 楊雯
迢迢空同山，乃在西極巔。玉泉蔭靈芝，上有千歲仙。安得凌風翼，相從白雲間。神仙本冥漠，天運乃推遷。不如酌我酒，或得成自然。田父要我語，飲者亦非賢。願君長獨醒，加餐足高年。
北客 楊雯
北客相催發，一日舉千帆。遥憐庾開府，歲晚望江南。
宿峽市 楊雯
人烟正摇落，樓笛頗清圓。老樹依山驛，東風上峽船。江湖萬里外，燈火十年前。世路能令老，吾生且醉眠。
早春 楊雯
不知何處碧雲鄉，冉冉平生可斷腸。怪底乾坤惟夢短，老來歲月更心長。城頭急鼓千家怨，江上殘梅一水香。自作醉侯開醉國，笑人奔走爲誰忙。
遊觀山 楊雯
古寺隠山腹，蒼苔行地衣。岑寂少人迹，路纔一線微。問誰促公行，一句山谷詩。閒來就湯沐，聊叩幽人扉。相投一杯水，氣味如曹溪。興盡即云返，重到還無期。
玉山 楊雯
霞衣玉珮去飄飄，控鶴仙人不可招。難信嶺頭頑石畔，分明有路入青霄。
大滌洞  其一 洪師中
搗藥禽啼雨後山，千巖萬谷鎖蒼寒。一溪春水高三尺，書畫船中更好看。
大滌洞  其二 洪師中
九曲青山一曲溪，仙人住處自春遲。筍輿切莫匆匆返，要作春行卷裏詩。
題玉壺洞 玉壺洞客
洞前流水碧于苔，洞口桃花撲面開。轉頭望斷意不斷，長嘯一聲須再來。
義試詩 孔明草廬圖 無名氏
南陽高卧屈將軍，往事流傳水墨昏。莫訝軸閑茅屋小，箇中藏得漢乾坤。
義試詩 葡萄月 無名氏
春藤上架翠成窩，顆顆圓光得月多。疑是蘂珠開夕宴，結成珠帳待常娥。
逍遥觀 無名氏
昔設黄婆舊酒壚，如何今日似蓬壺。只因王郭仙人過，化作青城上帝都。
題龍居寺 王敖道
靈剎倚山光，無塵染洞房。雲籠金地暖，龍噴玉泉香。松竹分幽逕，樓臺聳上方。蓬壺人到此，僧伴遶迴廊。
寄道友 趙子甄
秦川蟬蛻已三回，明月清風任去來。寄語沖虛諸道友，芒鞋竹杖不須埋。
句 吳夢陽
氣蒸不待薪，水活可烹鼎。
題桃花源 龔桂馨
碧樹花開醉晚春，靈槎幾度汎天津。可憐太守仙緣薄，不是衣冠不屬秦。
樵川江行 李公晦
避人忘井邑，躭靜步郊原。落葉風能掃，寒花霜更繁。山空樵響答，灘淺楫聲喧。願結山陽伴，長年共灌園。
鏡湖 張惟中
昔年曾過賀家湖，今日烟波太半無。惟有一天秋夜月，不隨田畝入官租。
遊瑞巖 林誠仲
巖半松門敞不關，芒鞋竹杖重躋攀。天涵鑑水澄清裏，人入披雲杳藹間。燒藥爐寒烟草碧，鎸詩石古雨苔斑。干戈滿目何從適，日日青山共往還。
玉山聽泉 吳孔錡
鳴泉出澗潔而瑩，盡日鏘鏘解佩聲。絕俗不須頻洗耳，試聽餘響自心清。
遺愛祠 陳成己
水自湖心一派分，高低晚望稻垂雲。侵魚爭畔人如鬼，莫向祠前聽祭文。
秀峰院 鮑承議
平田千頃綠秧稠，水繞山阿出澗流。門掩落花春自晚，畫簷時聽鳥聲幽。
過周墩堡 陳裔長
地坦容車馬，城空絕戍樓。幾家烟火在，風露冷松楸。
題鶴林宮 江南劍客
暑往寒來造化間，誰將大药駐朱顔。騎鯨客去天連水，跨鶴人歸月滿山。爐火焰燒情慾境，劍峰割斷利名關。烟花隨分巖頭綠，猿鳥不驚春色閒。
延福寺 張守質
步入禪關一徑賒，攝衣登眺夕陽斜。金谿碧落千條練，紫塔光涵五色霞。月繫扁舟漁火渡，風清古碣隠君家。遊人亦卧東山麓，醉倚烟蘿學種瓜。
秦君亭 傅宗教
隠君在何許，遺跡此山阿。春風閉門處，回首空烟蘿。
思古堂 傅宗教
何人鑿山腹，高堂跨崔嵬。悠悠百年事，滾滾隨塵埃。棄置君莫問，且復共此杯。
無名木 傅宗教
峨峨九日峰，下有千年木。正異歲寒姿，命受茲也獨。十圍鐵幹古，百尺虬髯矗。不以姓名顯，肯爲封爵辱。畏名如畏虎，終焉託巖伏。何當大厦求，一枝亦自足。
廓然亭 梁知錄
危亭縹渺斗星傍，俯檻連雲掛碧蒼。航快遠隨飛鳥下，樹穠陰覆酒樽凉。胡床坐久景方見，詩句評多味最長。况有青山對揮麈，每逢高論賞仇香。
普照寺 滕翔
海翻波浪遶危峰，無盡巖前此界空。不是灰心求佛者，片時艱住寂寥中。
晉檜行 許彌安
紫極宮中晉朝檜，故老語我今千年。盤根厚地龍蛇走，榦薄霄漢星斗懸。玄冬飛雪斷人跡，貞姿不改平時妍。虬枝香葉翠如幄，一子不落含蒼煙。胡爲廣厦構梁棟，如此大材乃棄捐。伊昔晉朝紛亂日，衣冠南渡依江堧。風流王謝各幻化，肝膽鐵石還依然。
大澤山 秦元似
古木巢遼鶴，陰崖溜石泉。登臨多意緒，深邃好風烟。嘯傲欣離俗，徘徊覺近天。熒煌逼霄漢，疑是繼張騫。
田橫墓 嬾雲
荒冢臨歧尚隠然，春風吹綠草芊芊。牧兒亂唱黄昏後，猶似悲歌薤露篇。
百家巖 竹林吟叟
明月池邊酌玉罍，玉罍未倒玉山頹。秋風吹斷華胥夢，卧看飛雲過嶺來。
遊天平山  其一 王疏
春雨新晴上翠微，三年兩過洞天扉。塵蹤不得多時住，又向雲間一宿歸。
遊天平山  其二 王疏
勝景奇蹤爛漫遊，歸鞍欲上重回頭。山禽於我情何厚，逐馬聲聲似見留。
流杯池 徐蘭皋
楚王宮闕馬王宮，惟有江山带舊風。屬玉不知興廢事，雙雙飛入藕花叢。
過象州 蔣山卿
秦皇開象郡，茲事已千年。臺古埋秋草，城荒起暮烟。江天雲漠漠，石嶺月娟娟。萬里慚漂泊，因風懷昔賢。
真仙巖 松庵道人
千巖萬壑倚晴空，此洞真奇迥不同。未數洞天三十六，想移當日太清宮。
萬春洞 李宗道
何山鑿出洞巖深，置屋懸崖映竹林。像設金園崇梵宇，壁間石室塑觀音。接天遠岫巍千古，跨磵飛虹映百尋。極目憑欄多少景，一回到此一寒心。
沙岡待潮 游君傳
待潮舟閣淺邊岡，少憩田園竹樹凉。數點弄秋疏雨過，槿花籬落带斜陽。
吳塘晚泊 游君傳
西風吹客鬢，孤坐欲銷魂。野櫂他鄉客，酒旗何處村。稻隨秋雨熟，水带晚潮渾。寂寞吳塘路，塵沙望眼昏。
遊圓通寺  其一 馬仲珍
十步九憩息，行行不計程。徑長人未盡，寺近地差平。古井知潮候，重雲隔磬聲。榴花半零落，碎糝石棋枰。
遊圓通寺  其二 馬仲珍
一筇吾事足，身世付科頭。漸長石間筍，半遮林杪樓。雲飛山欲動，木落塔如浮。遊客未歸去，松陰入茗甌。
遊圓通寺  其三 馬仲珍
山空不隠響，一葉落還聞。龍去遺荒井，僧歸禮白雲。蟲絲昏畫壁，嵐氣濕爐薰。睡思渾無奈，茶甌易策勛。
遊圓通寺  其四 馬仲珍
欲坐又還起，白雲隨我行。一空皆佛性，群動共秋聲。崩石斜分路，支岡半入城。明朝山下去，平地見朱甍。
遊圓通寺  其五 馬仲珍
老僧頭擁雪，領客下階行。盡日坐山影，有時聞市聲。千峰平裹寺，一徑背通城。幽訪未成返，水中新月生。
舟次嚴灘 金涓
八月桐江曲，青蘋未著花。亂雲低壓樹，細水淺流沙。到郭無多路，依山有幾家。故人成遠別，相望各天涯。
桐君山 李仲驤
水盡露嵌嶔，紅塵雜市音。西來天日遠，東望白雲深。塔□中流見，漁燈半夜沉。烟波競名利，應負指桐心。
合江亭 李恭
一絲風下碧雲天，亭上窗開霽色鮮。嚴子釣臺青樹裏，桐君丹竈白雲邊。千家畫棟前朝屋，百里清江過客船。瀟灑桐廬幾興廢，野花山鳥自年年。
送葉大尹廷衡 盧茂
雞犬無譁四境同，桑麻百里長春風。熙熙安養知誰力，父老相逢說魯恭。
訪陶山寺 石世英
深谷不易到，烟霞真勝遊。翻身渺雲海，長嘯落滄洲。曙色楓林曉，天香桂子秋。更期南澗石，重約泛浮丘。
游均慶寺 李咸
一方靈跡兩峰間，左右芒山與碭山。勝地昔曾鍾王氣，高僧誰此掩柴關。翬飛巍殿烟瓴碧，翠削層崖苔蘚斑。千古英雄無處問，嶺頭依舊白雲閒。
松嶺 丁大容
十里城西松嶺庵，每經過此便懷慚。此山若有歸耕地，肯墜嵇康七不堪。
題九仙閣 康鼎成
久學秦人避，空聞漢主求。丹鑪無鳳髓，石室有龍湫。谷挾千峰雨，湖生六月秋。塵蹤應自息，長嘯下溪鷗。
題九仙宮 高獻民
迢遞尋真到紫壇，參差樓閣倚層巒。三株樹古巢玄鶴，五粒松低下素鸞。烟暖芝田應有玉，樹封藥竈已無丹。昔人跨鯉歸何處，彷彿中天月影寒。
題九仙宮 龔伯摴
桃花流水隔人間，千古高風不可攀。綠樹陰中孤鶴宿，碧潭深處九龍蟠。雨餘芝朮香丹室，夜半風雲繞石壇。富貴由來天有命，何勞清夢到邯鄲。
題九仙宮 李德馨
倚天峭壁屹崔巍，觸石飛湍怒震雷。一鏡澄清涵宇宙，四圍空翠映樓臺。煉丹道士老無寐，跨鯉仙人去不來。掃却平生塵土夢，此身便是小蓬萊。
行部仙遊 陳效
碧山如畫豁吟眸，信是神仙此地遊。九鯉有人爭乞夢，一麾無事獨登樓。田中水白秧初雨，隴上雲黄麥已秋。民困祇今蘇息否，我來端不爲花謀。
蕉溪溫泉 顔克宗
陰陽炭兮天地爐，融液好景人間無。木酸火炎兩不用，清流自沸跳明珠。何當揚波激滄溟，大塊不許氛翳生。何當翻波湔酷吏，群黎坐使心眼明。堯舜君民均一視，匹夫匹婦皆使被。洗除煩苛不擇地，奚止一泓而已矣。
康仙祠 釋寶玄
南望青山十里賒，五雲深處問琵琶。從知天子封侯廟，原是神仙賣藥家。
題崇明寺 魯千之
心情稍覺難如舊，勝迹依然日月新。鶴怨猿驚嗟往事，再來山色似迎人。
黄龍洞 謝圖南
山水盤桓天地中，幾多異事出仙宮。玉龍嘶斷黄龍現，劍氣曾凌上大空。
題明皇 徐秋雲
太平風月屬三郎，羯鼓聲高思轉長。天子錦纏娛虢國，貴妃音律教寧王。人歸巫峽山容在，花落溫泉水更香。誰信蓬萊青鳥使，回來無語怨漁陽。
恩德寺 朴通
平昔常聞風水洞，重山複水去無窮。因緣偶入雲泉路，林下先聞接客鐘。
寧國院 烏允卿
精舍蕭然絕世塵，登臨漸覺爽精神。庭連翠島松篁暗，沼接清流瀑布新。高潔白雲長作侶，幽閒明月每爲親。開窗更有消煩景，猿鶴無機解伴人。
東鶩山石洞 劉浚
滿山雲雨蛟龍走，萬壑風烟虎豹通。巖竇石泉流出冷，草庵禪影坐來空。
墨 鄧熛
一寸龍香一寸金，仙家傳藥不傳心。得來莫作尋常看，千載文光翰苑林。
題玉翠樓 吳虎
玉樓高倚漢昌城，處士閒居不可名。天際山青疑泰岱，雲邊木落見長庚。開簾曉挹晴光滿，策杖秋吟爽氣迎。我欲巢雲向西竺，何時風月話三生。
自吟 徐釣者
曾見秦王架石橋，海仙忙迫漲驚潮。蓬萊隔海雖難到，直好三清却不遥。
龍巖山 石泳堅
茫茫天地老洪崖，太樸何年此鑿開。一派靈源流不盡，教人疑是九天來。
龍隠洞 林穀
崢嶸頭角隠何年，直露靈光在此間。天下蒼生方引領，好施膏雨潤人寰。
湘山寺 郝顯
偃蹇蒼松鎖翠巖，邦人云是古湘山。寺穿石磴高低處，塔聳雲烟吞吐間。物外豈知塵世事，箇中只許老僧閒。我來策杖登臨罷，落日歸鴉自往還。
周公亭留題 無名氏
人言周公來結宇，不知建立何年中。撰詞仍是謫御史，殘缺欲讀嗟難通。
題几 谷客
蓬島三山在寸心，先生何事混凡塵。不因門外家人謹，還是無緣遇洞賓。
吟 牧得清
完得一局棋，除此一襲衣。何去何來兮，白雲共依稀。
望太湖 蘇頔
杳杳波濤閲古今，四邊無際莫知深。潤通曉月爲清露，氣入霜天作溟陰。笠澤鱸肥人膾玉，洞庭柑熟客分金。風烟觸目相招隠，聊爲停橈一楚吟。
題荆溪圖 張監
斬蛟橋北玉樞府，高樹連雲第一家。欲向新圖問何處，客窗風雨對梨花。
題宜興迎華驛 無名氏
家問不來秋夜長，白鷗眠處倚牙檣。風摇湖水動山影，天壓隴雲低雁行。菊老過時猶嚼蕊，魚逃無水尚鳴榔。洗兵馬詔何時下，免遣農夫坐女牆。
𠙶山曉雲歌 袁正
大坤濕氣蒸嵷巃，油然勃然連蒼穹。曙窗注望東𠙶峰，須臾不見青芙蓉。初疑博山噴出紫烟縷，又疑蜃精海底推起龍王宮。東西模糊總一色，上下變幻知幾重。既非芒碭山中隠劉季，又非陽臺神女遥相通。養文玄豹隠丹壑，失巢老鶴迷青松。忽見千株萬株老枯檜，化作千丈萬丈蒼精龍。斷崖滴翠時灑灑，落花細雨春濛濛。金烏欲上海水赤，神光盪射生青紅。狂飈捲地忽吹散，依然繡出金屏風。奇奇怪怪渺無際，且將浩興收拾填心胸。
貞義女祠 蔣時中
幼年曾讀貞女碑，坐想瀨水清漣漪。試來江東弔李白，瓣香敬謁貞女祠。平生不數子胥子，鞭平進諸何至此。有金投瀨竟何爲，當時豈爲將軍死。
黄山觀 蔣時中
黄鶴山中黄鶴觀，黄鶴仙人此修煉。功成羽化歸丹丘，環佩珊珊度遥漢。昔聞有鳥名令威，去家千年今來歸。仙人一去不復返，長松落雪秋霏霏。
雲湖山 任安
雲中丹井出天然，白石當年煮尚堅。洗耳不留塵世事，松陰高居伴神仙。
妙相寺方丈 徐銳
脚力無窮爲好山，直須勾引到禪關。柳堤雪後摇金縷，竹徑風前弄翠環。宦業始知紅葉落，清游終羨白雲閑。此來不見文殊面，多謝巖花慰我顔。
次太白水西韻 陳柄
涇巘翠插天，涇溪清繞郭。巒環松竹裏，崖磴自樓閣。是時秋陽驕，三日此棲泊。曉色林端來，晴雲巖際落。飛梯接絕壁，畫柱裹枯籜。誰拂梁間塵，謫仙久不作。予生捉月姿，方寸頗明廓。思君騎鯨魚，赴我千金諾。
句 哀謙
時人不識田園樂，只羨相如駟馬歸。
磨崖頌 吳杭
周雅久不復，楚騷方獨鳴。溪蛙弄氣態，污我瀟湘清。二公好奇古，大筆時縱橫。磨崖勒唐頌，字字飛瓊英。雲烟借體勢，水石生光精。浯溪在僻地，自是聞正聲。名傳播夷夏，孰貴燕然銘。絃歌入商魯，永與神仙聽。江流不可竭，此文如日星。
題澹巖 朱正一
秦曾羽客駐真跧，唐有禪翁嗣結緣。石竇宏深開洞府，天門明顯逗風煙。香山聳迹停危壁，怪木盤根長絕巔。千古靈蹤誰可問，踟躕瞻想不知還。
寄呂伯祐 周錫
龍門居士隠江濱，老去風流樂事真。觴詠又臨三月暮，李桃初種一溪春。眼中信我無餘子，名下如君有幾人。淯溪不盡東流水，兩字平安託錦鱗。
采蓮曲 俞君宣
小姨學采蓮，兩腕白於雪。花色妬緗裙，瓣瓣紅如血。西鄰小姑亦采蓮，隔岸徒聞語笑喧。從來不相識，相呼好並船。停橈花下勤把手，他年何處投箕帚。苦樂參差不可言，此日花開得來否。難割藕絲腸，怕逢遊冶郎。歸去風吹小簟凉，時聞花外香。
登翠微亭  其一 余迪
數年樂此宦池城，每愛湖光分外清。遠浦落霞秋水闊，亂山斜日碧雲橫。牧吹牛背歸林晚，漁唱舟中對月明。同覽翠微重弔古，謾將詩酒逐交情。
登翠微亭  其二 余迪
池陽勝跡翠微峰，今古才人咏不窮。僧寺宛如仙仗裏，人家儼若畫圖中。迎風楊柳依依綠，带雨桃花淡淡紅。沉醉不知歸去晚，匆匆回首月升東。
白鶴梁觀石魚 高應乾
訪勝及春遊，雙魚古石留。能觀時顯晦，不逐浪沉浮。守介難投餌，呈祥類躍舟。胥歸霖雨望，千載砥中流。
題涪州石魚 楊郡守
邀客西津上，觀魚出水初。長江多巨石，此地近仙居。所記皆名筆，爲祥舊□書。豐年知有驗，遺秉利將舒。戲草春波靜，雙鱗樂意徐。不才叨郡寄，燕喜愧蕭疏。
題九龍巖 李得之
靄靄雲□爛，岑岑洞穴幽。黄衣無□士，陳迹□千秋。本爲征途憩，還因爽氣留。塵緣吾未斷，歸路晚颼飀。
留題九龍巖 陳某
里俗相傳有九龍，昔年栖隠此巖中。煙霄一去□□隔，石戶雙開舊徑通。月影日光東北近，泉聲山色古今同。何當便脫卑凡累，來伴僧閑論苦空。
寄子 章某
九十衰翁七十兒，此時那可兩分離。客鄉已是三年別，人世應無百歲期。春雁北飛頻送目，夕陽西下幾顰眉。何如及早成歸計，莫待山榴開滿枝。
詠古樹 無名氏
四圍喬木盡兒孫，曾見吳宮幾度春。若使當年成大厦，也應隨例作灰塵。
寄家書 無名氏
南軒北牖又東扉，取次園林待我歸。當路莫栽荆棘草，他年免掛子孫衣。
留題宣聖廟石壁 張紳
前枕清流後倚山，殿堂高創白雲間。幸因供職頻經此，及過三年鬢漸班。
句 李伯先
一門萃忠孝，竹帛寫家聲。
堆婆石 許仕叔
撐空疊石何嵯峨，世傳其名曰堆婆。乃在淛嶺之巔，吳山之阿。我來於此少憩息，借問父老元如何。父老爲言五代時，有婆姓方氏結茅嶺巔兩鬢皤。爲念往來渴，均施湯水無偏頗。行人以此盡感激，婆言吾亦期無他。早晚吾骨只堆此，願將一石堆吾坡。爾來迄今四百載，行人堆石不少差。我亦拾石堆其冢，既行且歎復逶迤。今冢之高過百尺，堆石亦已豈虛過。乃知一飲一滴水，恩至久遠不可磨。古人一飲在必報，如此傳說夫豈訛。吁嗟俗世人，乃道無恩波。反恩以爲讎，此語愚已多。我適來此秋向晚，滿屨霜葉仍吟哦。因筆記此堆婆石，慷慨爲賦堆婆歌。
漢嚴將軍廟 聞肇瑝
漢史標名氏，宕梁存慕丘。非惟能抗節，更獨抱先憂。全蜀悲銜璧，孤身欲斷頭。湍奔砥柱屹，果碩剝陽留。片語消威猛，三軍盡輯柔。詞嚴偏藹若，氣正一何遒。廟貌旒垂冕，祀將春復秋。我來虔展拜，匪敢謂遨遊。
武侯祠 張瓚
帝城誰送應商金，故壘蕭蕭歲月深。山勢北來連鳥道，水聲東去作龍吟。西風老樹惟寒鵲，落日荒郊只暮砧。不有少陵詩句在，草堂何處共追尋。
遊南山賦五十六言呈書記郎中教授大著 馬某
暇時結客小舂容，路值重巖紫翠峰。雲閣翬飛翼鸞鳳，石柟盤屈老虬龍。林扉雨過便秋菊，山寺風清度晚鐘。快展眉頭須劇飲，天開霽色不妨農。
懷古 □庭倚
宦海漂浮若轉蓬，唯餘訪古意無窮。曾觀老柏懷諸葛，今對古柟思鄭公。遺憾已隨流水遠，英名仍伴故山雄。後來碌碌空千輩，誰許登臨繼此風。
次庭倚懷古韻 □公才
一本修柟出萬蓬，挺生綿邈尚誰窮。胡爲壯烈思嚴老，雅愛甘棠學召公。懷德自應存芘蔭，企賢那不念英雄。要知遺躅傳無盡，時聽龕巖度遠風。
和郭使君韻 無名氏
郭侯凜凜氣橫秋，管領江山作勝遊。痛飲不知烏景墜，清歌更覺鳥聲幽。誦君崖畔神仙句，淡我胸中浩蕩愁。萬里相逢更相失，他年卜築共歸休。
新月 黄蛾
初出如弓未上弦，分明掛在碧雲邊。時人莫道蛾眉小，十五團圓照滿天。
題三洞 張大直
雨過薰風吹面凉，芒鞋終日水雲鄉。可憐塵緒縈人久，頼有仙源引興長。山鳥無心時自語，林花有意解留香。村醪不惜杖頭費，渴似虹霓飲練光。
題慶雲東洞 張大直
箇中別是一乾坤，藹藹祥雲擁洞門。天柱遥知鎖金闕，絳橋仍想接崑崙。仙人幻出珊瑚木，玉女妝成錦繡墩。石室霜臺更奇絕，桃源從此不須論。
題蓮華西洞  其一 張大直
先生自是大羅仙，一去塵寰不記年。道室只今丹竈在，石窗依舊碧蘿纏。空來蓮洞聞仙樂，那得桃源駕鐵船。欲覓當年天井路，雲蒸霧罩水潺湲。
題蓮華西洞  其二 張大直
巖洞嵌空路險巘，神仙窟宅故應奇。湧雲巧作蓮幢仰，滴乳翻成石筍垂。瓊樹千年生異果，玉田四季産靈芝。真人隠壁君休問，駕鶴驂鸞自有時。
題含虛南洞 張大直
雲嶺嵯峨掛夕陽，含虛南洞更徜徉。書堂猶覺寶薰在，石銚微聞仙茗香。遥想釣魚臺上客，飄然駕鶴白雲鄉。洪崖有路通仙島，當日無人報始皇。
拜婺源文公祠 李奎
天肇文明贊治平，萬年宗主頼先生。經窮六籍開來學，道繼諸儒集大成。祠枕星源青嶂合，亭臨虹井綵雲橫。乘驄遠謁逢秋祀，瞻拜偏興景仰情。
登樓吟 潘初
朝向蓬萊遊，暮歸蕊珠宿。偶然折斷玉龍腰，降下凡間三十六。
句 陳雄飛
處順心恒逸，無求道乃高。
遊靈巖 張昌祖
深壑敞禪扉，獨魁天下奇。烟雲藏不盡，花木秀無時。誰謂神仙去，我疑蛟壘移。沉吟玷佳景，有句不成詩。
中秋 龍輔
寂寂中秋夜，含情出玉閨。河長看雁遠，月皎覺雲低。
暮閨 龍輔
暮閨翹首覺愁添，鑿壁書生隔翠烟。獨向嫦娥再三拜，殷勤爲我到郎邊。
鏡 龍輔
徐淑古銅鏡，背多青綠花。收藏敢輕慢，曾得照秦嘉。
戲示女伴 龍輔
誰道孤眠苦，孤眠却自强。請看隔宿髻，常是不勞妝。
偶成 龍輔
繡窗同刺繡，女伴喜天晴。剪刀當日暖，妝鏡隠霜明。
曉景 龍輔
春日映朝霞，新妝出絳紗。開簾驚宿鳥，倚樹落危花。
答外 龍輔
金徽只自秘，玉匣不曾開。梅花難獨弄，袖手待郎來。
送外 龍輔
榜人㰕舟待，催飯送郎行。獨諳郎食性，厨下自調羹。
夏閨 龍輔
日斜未理妝，晝長人易倦。迴撲硯上蠅，墨花濺團扇。
蓮子寄外 龍輔
蓮房新摘袖中携，剖寄青青子數枚。若識心頭最清淨，莫嫌根脚本污泥。
蓮子詩比成自覺醜甚戲題此作以解發君一笑耳 龍輔
書罷題鍾字，要君知妾心。雖然非白雪，却是重黄金。
紀夢 龍輔
夢中握手說離愁，夢覺歡娛忽已休。安得人生真似夢，華胥蝴蝶共悠悠。
寄外 龍輔
面約隨時改，離情睹物含。君風愁少女，妾卉最宜男。
書懷 龍輔
藁砧不可期，蓮子空相託。欲寄一封書，惟愁被姑覺。
題書齋 龍輔
深閨漸老大，始學謝娘詩。描筆題成句，良人事作師。白頭慚卓女，團扇愧班姬。豈敢傳千載，聊將遣一時。
冬曉 龍輔
積雨带晴霧，閨中事可誇。曙窗留鏡月，寒髻集釵花。
春日  其一 龍輔
風吹花香薰洞房，白日照鏡光射梁。後園草暖雙蝶晒，堂前塵落對燕翔。
春日  其二 龍輔
春服初裁綺，寒衣始卸絨。花宿全慵蝶，林摇半暖風。
春日  其三 龍輔
侵階草逾碧，明窗日漸遲。携針聽語鳥，牽斷繡床絲。
偶成 龍輔
階下莓苔爛熳，牆邊竹色蕭疏。彩鳳繡來有恨，疏鴻讀外無書。
春日寫懷 龍輔
暖氣逼房楹，開簾多鳥聲。竹春思筍嫩，地日識泥晴。
睡起 龍輔
下幃恣午睡，怪殺鳥相呼。起來慵刺繡，窗下理菖蒲。
送外 龍輔
綠柳千條映遠空，郎君欲別思忡忡。願得化爲江上水，與郎直到赤門東。
寄外用前韻 龍輔
未得相携約尚空，小牋一見一忡忡。妾意原非淥江水，無端只向畫橋東。
寫懷 龍輔
初聽鶑聲又燕聲，年華不待使人驚。桂花開遍門還掩，風自清時月自明。
寄懷  其一 龍輔
莫怪書頻斷，難傳恨萬端。雖承結髪愛，難作比肩看。淚續牋恒溼，思長筆屢乾。臨封沾臂血，使識寸心丹。
寄懷  其二 龍輔
何處最難禁，思君直至今。雙魚浮水面，對鳥下庭心。
恨 龍輔
背人解素襪，裂斷寄郎邊。須知銷玉骨，無興步金蓮。
答外 龍輔
君信問平安，閨中差可歡。竹佳連露倚，雲好下階看。
製履寄外 龍輔
何物寄殷勤，宮鞋綠錦文。爲郎承素足，指日踏青雲。
冬至 龍輔
冬至宵雖短，孤眠恨自長。枕單寒入夢，窗破月窺床。
十一月初四日五鼓紀夢寄外 龍輔
昨夜有佳夢，馳書報與郎。隔門須是近，有臭必然香。
贈外 龍輔
遠別當霜雪，留郎且過冬。只愁春色裏，離恨更重重。
偶成 龍輔
情弱抽思長，腕嬌運筆拙。口誦恐易忘，牋書還自裂。
蘭梅詩 龍輔
蘭梅逐候舒，種此欲何如。蘭葉堪崇佩，梅花好寄書。
答外 龍輔
郎書來問近何如，性癖如郎只似初。忍冷臨風因愛雪，抱疴點燭爲看書。
寄外讀書處 龍輔
主人之室隔清洲，日日華牋空自酬。書似峴碑看即淚，人非萱草遇還愁。
山中寄外  其一 龍輔
泊舟古岸傍，松柏日已昫。本非同心期，空似西陵路。
山中寄外  其二 龍輔
湖色開明鏡，巒光列翠屏。雙眉不忍畫，羞對遠山青。
山中寄外  其三 龍輔
一到空山下，回看遠俗塵。松枝堪作麈，無計贈情人。
山中寄外  其四 龍輔
若得共此栖，松菊長携手。岸上數株松，何須減五柳。
山中寄外  其五 龍輔
寄郎以山字，得無無解處。得郎一人來，便可成仙去。
山中寄外  其六 龍輔
脚下繡宮鞋，殷勤爲郎做。今日貪看山，鳳頭半已破。
山中寄外  其七 龍輔
躋攀不辭遠，微汗溼紅粉。萬一有桃源，當期郎共隠。
山中寄外  其八 龍輔
山中白日暗，霏霏雲雨動。信此非巫山，安能入郎夢。
山中寄外  其九 龍輔
妾在山中來，郎在溪頭住。郎若泛舟尋，莫誤桃源路。
山中寄外  其一○ 龍輔
聞郎今日來，日斜何不至。應知篙櫓遲，羨殺雲中翅。
山中寄外  其一一 龍輔
利名何足事，山中樂未央。郎如學耕耨，奴便學蠶桑。
山中寄外  其一二 龍輔
茅屋擁紅爐，聊在山中宿。枉却几上燈，無書供夜讀。
山中寄外  其一三 龍輔
嬌兒漸聰慧，出語解人意。促奴須早歸，恐爺書又至。
山中寄外  其一四 龍輔
寄郎三片玉，至今無報音。深山多古跡，不得共郎尋。
山中寄外  其一五 龍輔
買舟不論價，但願舟不遲。歸時與郎面，不致效秋時。
送外  其一 龍輔
與君非一身，同戶恒相憶。而況出門去，甯知南復北。
送外  其二 龍輔
君言遊宦向華京，不得臨歧一送行。行行惟有楊花路，飛去飛來是妾情。
又爲子夜歌 龍輔
明朝將解纜，叮囑不曾離。文無識頃刻，不久便當歸。
鐵袈裟 李美
十載松關隔世塵，俯襟雲石骨毛清。他時脫得浮名利，好作清凉境裏人。
題謝康樂石門作 王徵
吾聞永嘉守，□□□□心。勝跡若猶在，雲澗清且深。綠蘿自蒙密，白日易森沉。□□松篠□，石門□登臨。碧潭映千丈，瀑布飛□□。秋雨□微□，暮煙生長林。□□□皇華，□□往來□。偶爾□吟箋，遺風尚□□。悠悠歸路長，戀戀惜餘芳。□動□水興，茲焉安可忘。
題大像 王易簡
□□未生時，先有此石巖。一從下生已，□□□□□。初發混沌竅，吐盡龍宮函。嗟□□□□，巍坐當空嵌。按足大地動，□□□魔芟。丹青架樓閣，僅免苔蘚緘。上方見頂相，下方仰裙衫。誰如福智人，獨脫神鬼監。龕燈集烟燿，天花墜雲銜。我行豈不遥，迫此十口饞。叩門覓津梁，忽臯大力帆。善哉此方俗，不解走巫咸。仰佛何拳拳，盥佛何摻摻。靈石兆三生，神感浹至誠。我出唁佛語，誰能知聖凡。
延祥寺 孫直臣
雷雨隨車上寶坊，僧誇山味最悠長。地靈終日無塵到，天淨常時見海光。神雀羽毛多隠晦，卧龍頭角本軒昂。石樓本是通仙路，十里香燈屬梵王。
送歙硯與裴唐卿 史伯强
平生足跡遍九州，知子筆端回萬牛。歙硯故持贈，夜光非暗投。茲實舊坑子坑尾，遠勝洮州綠鴨頭。清淑之德隠於石，珉中玉表非其儔。慘淡風漪生，葱蘢雲氣浮。故人初贈我，千金未爲酬。久磨土灰實硯耻，况拙辭章爲硯羞。奇寶豈可窮士收，定爲神奪鬼所偷，物得其託復何求。所以櫝而致，賤子不敢留。摛藻可以麗春華，學書亦足森銀鈎。百氏之學資芟修，六經之文資校讎。雖然吾不願子以之屬文如曹劉，吾不願子以之奏賦如枚鄒。願子提携與之登瀛洲，獻可替否近冕旒。力陳治安活國謀，以寬吾君宵旰憂。
朱子庵 朱誥
落魄塵埃七十翁，平生夢想此山中。未應凡骨逢黄老，猶幸垂髫識莫公。泉澗泠泠皆佛法，竹符葉葉總神功。刀圭欲問吾仙祖，一洗塵勞萬慮空。
贈畫士林堯卿 游彥舉
古稱名畫顧丹青，遺跡遠紹難其人。邇來忽臯林堯卿，繪像工夫殊絕倫。解后俾爾寫吾形，妙處一筆奪天真。始知人傑間世生，何代無才充選掄。待需飛詔來楓宸，凌煙特命書勳臣。此時此意倍精神，寧復踆踆走路塵。
壽胡運使 劉閬風
青原連峰鬰嵯峨，中産瑞石如金螺。清淑之氣孕秀多，蜿蟺旁礴無偏頗。間世人傑文星羅，六一鳴道繼雄軻。忠簡名節森聱牙，乃孫所學能傳家。天孫爲織雲錦窠，五鳳裝樓龍作梭。吐詞摛藻正而葩，緯國經邦真土苴。暫屈計臺煩撫摩，飛芻輓粟漢蕭何。專城治郡政不苛，分醫散藥起札瘥。幻出東湖十里荷，百花蔽虧萬柳遮。民不知勞在咄嗟，塗歌里詠自吟哦，坐致金穰玉燭和。登城萬寶豐百嘉，黍稷稻粱菽禾麻。維時秋律灰吹葭，玉宇凉生雨乍過。銀河夜靜風無波，祥烟瑞靄紛交加。只說牛女此會佳，誰知神仙降雲車。中驅下扶走乘戈，玉妃擁衛不撝呵。童女十二顔如花，乘鸞吹簫靜無譁。彈璈戛玉獻琵琶，琴奏雙成瑟女媧。仙掌金莖吸露華，西凉蒲萄勝流霞。桃實如蟠棗如瓜，祝公千百算增遐。公持玉節鎮龍沙，我領轅門吉水涯。一水東西騁望賒，安得共泛張騫槎。秋風閶闔鳴玉珂，公歸調鼎我鹽醝，持衡不致斤兩差。詩寄柏梁愧猗那，因詞見意倘可歌。
紫姑仙爲詩索和因用其韻贈范法官  其一 翁溪園
五雲樓閣閬風高，玉女輕輕月下敲。軿御爲人催鳳駕，功名報我在螭坳。寒灰草出千言妙，爇燼誠由一念交。何事賦詩徵速和，一吟聊解子雲嘲。
紫姑仙爲詩索和因用其韻贈范法官  其二 翁溪園
范君仙吏術何高，欲禱靈扃祇一敲。借箸立談神斡運，畫灰成字勢盤坳。三錢舞卜堪爲侶，五斗師來可締交。神力也須人力附，寄言詩將莫輕嘲。
贈談命江文魁 翁溪園
刮眼相逢四五秋，知君藝出萬人頭。但看巨軸藏盈袖，不信行囊尚弊裘。建閣程生藏瑞墨，買田張衍寄英游。從來有術高天下，莫但人謀當自謀。
贈易數胡一鑑 翁溪園
招牌名一鑑，數學得來真。以子胸中易，照他天下人。窮通窺見影，賢佞寫成神。莫但爲人監，回光監子身。
壽劉上舍將仕  其一 翁溪園
魯臺昨夜已書雲，喜報今朝紀紱麟。五色祲呈迎瑞氣，一陽道長慶亨辰。定知昴宿鍾英質，須信長庚現後身。敢效髯秦詩格獻，蓂敷十一壽千春。
壽劉上舍將仕  其二 翁溪園
英聲璧水早年蜚，官樣文章價久馳。漢殿紫荷應有種，燕山丹桂又傳枝。名駒行作銓闈冠，文虎因須鎖試知。他日汪黄推榜首，立身事業儘優爲。
靈鑒院 陳郊
門外輪蹄去不休，誰人識向靜中遊。區區名利成韁鎖，不道少年能白頭。
壽林仲喬尊人 羅子衎
過了元宵八日間，琴堂歌舞獻慈顔。七閩山水鬚眉秀，三楚雲煙杖屨閑。癡絕不妨公事了，歡濃莫於酒杯慳。明年今日迎新霈，錦軸榮封鬢未斑。
閲武喜晴和厲寺正韻 于定國
元戎笳鼓閙新晴，風柳絲絲萬馬鳴。尺籍伍符親點檢，牙旗甲馬喜晶明。潢池刀劍雖安帖，紫塞煙塵欠掃清。聞道玉皇新有詔，禁中虛席待談兵。
賀謝文二子文武登科 徐子元
福畤何曾好譽兒，鳳毛爭奈一時奇。青錢學士如龍友，白馬將軍似虎癡。齊展一雙文武手，共扶千載聖明時。從來謝砌無閑草，步步芳蘭亞紫芝。
勸農和孟大監韻 朱宗强
祥開龍角應三農，小隊旌旗獵獵風。秧馬趣行田陌外，檣烏飛送櫓聲中。穰翁預喜甌窶滿，饁婦毋憂杼軸空。觀稼西成今在望，賢侯此樂與民同。
送何推官 吳復齋
風雨一樽酒，此懷人得知。三春花落後，千里客歸時。浩浩人間事，悠悠身外思。君如能擺脫，林下早相期。
慶游寶制  其一 吳同山
梅花玉立雪尤禁，歲歲吹香伴細斟。日看篁車歸戲綵，未誇荷橐已橫金。水雲生閲市朝事，砥柱不移丘壑心。德望益尊身暫退，他年乃聽衛公箴。
慶游寶制  其二 吳同山
時事枰棋著固難，奕秋袖手却旁觀。漢庭持論卑臯朔，洛社論年參潞韓。富貴無心來則受，行藏有道處之安。金籠放鴿徒誇詡，靜處乾坤分外寬。
寄僧琴山 楊紬林
閩海西來山復山，白雲深處見禪關。幽巖風細鶑聲緩，古寺春深鶴夢閒。遊子從來悲草綠，老僧渾不計花殘。笑余猶是紅塵客，盡日攀躋行路難。
九日亭 張子厚
九日亭成氣象高，宰君乘興幾回過。山憐峻極凌霄漢，路愛幽深入薜蘿。長恐泛杯籬菊少，不愁落帽海風多。香醪正熟芳時節，對此年年奈醉何。
送縣宰赴召 蕭仲才
出宰男邦過冉求，潦江木落四番秋。主恩父母朝天去，失哺嬰孩伏地留。一片丹心深國慮，數莖白髪爲民愁。邑人共繪生祠像，不戴貂蟬官未休。
贈行醫龍杖道人 孫伯容
忽報求詩有客來，詩魔正此費驅催。內丹却喜君能煉，青眼何妨我爲開。袖裏蛇應傳似續，手中龍漫事剸裁。傳玄神物經當合，道合仙陂試驗哉。
合溪新亭 章炳炎
每到雙溪興自招，新亭况是隔凡囂。水中山色都如畫，風裏湍聲却似潮。欹枕幾回眠盡夜，憑欄不厭立終朝。人生何用千鍾酒，萬古閒愁向此消。
送徐殿院去國 程壯
殿中簪筆英風凜，直比朱絃清玉壺。諫奏百篇多蹇諤，精忠一力撼乾樞。笑哦老鳳池邊句，要取驪龍頷下珠。扣闕舉幡心未副，芳名贏得滿江湖。
風井 周惠
寰中風穴不一處，斯井乳化能伏流。暗接高源常祕惜，不離陌路自清幽。土囊空豔高人賦，水品難逢處士收。宴坐巖頭默斟取，清凉此意與誰謀。
油溪嶺 周惠
油溪何淼漫，油嶺復巑坃。白日蛇龍起，青林虎豹摶。乾坤誰設險，登陟壯遐觀。刀劍今牛犢，須知帝德寬。
蕭巖 周惠
萬里藏雲境界寬，仙源江上起峰巒。鶑啼翠柳三春暖，松隠清風六月寒。飛雁忽驚天柱過，蟄龍猶向石潭蟠。宦遊爭道茲巖好，林下何曾得共歡。
龜山禪寺贈僧柏庭 黄希武
出世無心與世聞，好將蹤跡遠離群。別來滄海孤舟月，歸去青山半榻雲。頓覺有生皆幻夢，更尋無地避塵氛。東林蓮社詩盟在，相送河橋已夕曛。
留題龍華僧院放懷閣 魯君錫
公餘閑步山陰寺，小閣臨崖面竹開。我欲放懷□□□，故鄉消息未曾來。
送白魚 李子西
秋江水落白魚肥，正是蓴鱸入興時。舉網得魚溪上路，揮毫走兔簡中詩。雅知賓幕饒供給，何待儂芹薦斂私。魯鬲楚魚羞不腆，此誠只有孔門知。
題蔣山 李梅磵
登臨要說六朝遺，一箇乾坤幾合離。豪傑已隨流水去，興亡只有此山知。古松隔道招遊客，丹樹斜陽話舊時。寄語老僧珍此壁，百年後有古人詩。